Պետերբուրգի համալսարանում ուսումնառությունը, մեր կարծիքով, սերտորեն առնչվում է նաև «Երկիր Նաիրի» բանաստեղծական շարքի ստեղծման ծրագրի և նպատակի հետ (այս շարքի արարման գաղափարը առաջացել է բանաստեղծի մոտ Պետերբուրգ մեկնելու մտադրության հետ գրեթե միաժամանակ): Եթե նախորդ շարքերը («Մթնշաղի անուրջներ», «Գիշեր և հուշեր», «Ոսկի հեքիաթ» և այլն) օրվա և ժամանակի տրամադրությունների, մարդկային ինտիմ և նրբագույն զգացմունքների արտահայտման տեսակետից բանաստեղծի հոգևոր վիթխարի կուտակումների և ռուս ու եվրոպական քնարերգության նորագույն նվաճումների հիմքի վրա կարող էին ստեղծվել, ապա «Երկիր Նաիրի» շարքը պահանջում էր որակապես նոր մոտեցում և նոր հիմքեր, քանզի այն հայրենիքի թեմայի զգացմունքային-գիտակցական բացահայտումն էր։